## Pravilnik o obrascu zahtjeva za odobravanje pravne pomoći, obrascu rješenja o odobravanju korištenja pravne pomoći i evidenciji izdanih rješenja o odobravanju korištenja pravne pomoći

### NN 148/2011 (20.12.2011.), Pravilnik o obrascu zahtjeva za odobravanje pravne pomoći, obrascu rješenja o odobravanju korištenja pravne pomoći i evidenciji izdanih rješenja o odobravanju korištenja pravne pomoći

MINISTARSTVO PRAVOSUĐA

2994

Na temelju odredbi Zakona o besplatnoj pravnoj pomoći (»Narodne novine«, broj 62/08 i 81/11) članka 17., članka 34. i članka 35. stavka 2., ministar pravosuđa donosi

PRAVILNIK

O OBRASCU ZAHTJEVA ZA ODOBRAVANJE PRAVNE POMOĆI, OBRASCU RJEŠENJA O ODOBRAVANJU KORIŠTENJA PRAVNE POMOĆI I EVIDENCIJI IZDANIH RJEŠENJA O ODOBRAVANJU KORIŠTENJA PRAVNE POMOĆI

I. OPĆE ODREDBE

Članak 1.

Ovim Pravilnikom propisuje se oblik i sadržaj zahtjeva za odobravanje pravne pomoći, obrasca pisane izričite suglasnosti podnositelja zahtjeva i članova njegova kućanstva o dopuštenju uvida u sve podatke o imovini i dohotku, obrasca rješenja o odobravanju korištenja pravne pomoći te način vođenja i oblik evidencije izdanih. rješenja o odobravanju korištenja pravne pomoći.

II. ZAHTJEV ZA ODOBRAVANJE PRAVNE POMOĆI

Članak 2.

Zahtjev za odobravanje pravne pomoći podnosi se u pisanom obliku neposredno ili preporučenom poštanskom pošiljkom nadležnom uredu ili ispostavi ureda državne uprave prema mjestu prebivališta (boravišta) podnositelja zahtjeva.

Iznimno, zahtjev se može u smislu članka 16. stavak 4. Zakona o besplatnoj pravnoj pomoći (u daljnjem tekstu: Zakon) izravno podnijeti i ovlaštenim pružateljima iz članka 15. stavka 2. Zakona.

Zahtjevi za odobravanje besplatne pravne pomoći rješavaju se redoslijedom kojim su zaprimljeni. Izuzetno zahtjev za odobravanje besplatne pravne pomoći u slučajevima iz članka 23. stavak 2. Zakona kada prijeti opasnost gubitka prava zbog proteka roka zahtjev se rješava u najkraćem roku bez obzira na redoslijed zaprimanja.

Članak 3.

Zahtjev za odobravanje pravne pomoći podnosi se na obrascu (ZOPP) koji sadržava podatke o podnositelju zahtjeva i članovima njegova kućanstva, o imovnom stanju podnositelja zahtjeva i članova njegova kućanstva i vrsti pravne pomoći koja se traži te druge podatke potrebne radi odlučivanja o zahtjevu.

Uz zahtjev se u smislu članka 16. stavak 1. Zakona prilaže pisana izričita suglasnost podnositelja zahtjeva i članova njegova kućanstva o dopuštenju uvida u sve podatke imovini i dohotku.

Članak 4.

Obrazac zahtjeva za odobravanje pravne pomoći sadrži sljedeće podatke:

A.1. Podaci o podnositelju zahtjeva

Unose se podaci o imenu i prezimenu podnositelja zahtjeva, imenima roditelja, spolu, datumu i mjestu rođenja, državljanstvu, broju i vrsti identifikacijske isprave (osobna iskaznica ili putovnica), tijelu koje je identifikacijsku ispravu izdalo, MBG odnosno OIB te adresa prebivališta odnosno boravišta i broju telefona.

A.2. U slučaju da je pravna pomoć potrebna maloljetniku ili osobi koja je lišena poslovne sposobnosti zahtjev u njezino ime podnosi zakonski zastupnik ili staratelj. Unose se podaci o zakonskom zastupniku ili staratelju, imenu i prezimenu, oznaci akta kojim je postavljen za zakonskog zastupnika, tijelu koje je akt donijelo, državljanstvu, vrsti identifikacijskog dokumenta, broju identifikacijske isprave, MBG odnosno OIB, adresi prebivališta ili boravišta i broju telefona.

B. Upisuju se podaci o pravnoj stvari za koju se pravna pomoć traži.

C. Vrsta pravne pomoći. (Može se izabrati samo jedna od ponuđenih vrsta pravne pomoći.)

C.1. PRIMARNA PRAVNA POMOĆ

a) U statusnim stvarima

b) U postupcima za utvrđivanje prava i obveza iz mirovinskog i/ili zdravstvenog osiguranja

c) U postupcima za utvrđivanje prava i obveza iz sustava socijalne skrbi

d) Ostali upravni postupci (iznimno, kada takva potreba proizlazi iz konkretnih životnih okolnosti)

C.1.1. MIRNO IZVANSUDSKO RJEŠAVANJE SPORA

C.1.2. POSTUPCI PRED POSLODAVCEM (samo za odvjetnike i sindikate)

C.2. SEKUNDARNA PRAVNA POMOĆ

a) u postupcima u svezi sa stvarnim pravima, osim zemljišno knjižnih postupaka

b) U postupcima iz radnih odnosa

c) U postupcima iz obiteljskih odnosa

d) U ovršnim postupcima i postupcima osiguranja kada je riječ o prisilnom ostvarenju ili osiguranju tražbine koja proizlazi iz postupka za koji se prema odredbama Zakona može odobriti pravna pomoć

e) Upravni spor

f) Ostali sudski postupci (iznimno, kada takva potreba proizlazi iz konkretnih životnih okolnosti)

C.2.1. MIRNO RJEŠENJE SPORA

C.3. OSLOBOĐENJE OD PLAĆANJA SUDSKIH PRISTOJBI

C.4. OSLOBOĐENJE OD PLAĆANJA TROŠKOVA SUDSKOG POSTUPKA (od 1. siječnja 2013. godine)

U tablici D. moguće je izabrati samo jednu od ponuđenih mogućnosti.

1.1. Pravni savjet

1.2. Pravna pomoć u sastavljanju podnesaka pred javnopravnim tijelima

1.3. Pravna pomoć u sastavljanju podnesaka pred sudom

1.4. Zastupanje u postupcima pred javnopravnim tijelima

1.5. Zastupanje u sudskim postupcima

1.6. Ostalo (pod toč. C.1.1.; toč. C.1.2.; toč. C.2.1.; toč. C.3. i toč. C.4.)

E. POSEBNI SLUČAJEVI ODOBRAVANJA PRAVNE POMOĆI (podnositelji zahtjeva prilažu potvrdu o statusu, osim podnositelja pod brojem 3.)

1. Korisnik prava na uzdržavanje u skladu s posebnim propisom kojim je uređeno ostvarivanje prava iz sustav socijalne skrbi

2. Korisnik prava na opskrbninu prema Zakonu o pravima hrvatskih branitelja iz Domovinskog rata i članova njihovih obitelji i Zakona o zaštiti vojnih i civilnih invalida rada

3. Dijete u postupku pred nadležnim tijelom radi ostvarivanja prava djeteta na uzdržavanje

4. Žrtva obiteljskog nasilja

5. Žrtva trgovanja ljudima

6. Tražitelj azila

7. Azilant

8. Stranac pod supsidijarnom zaštitom

9. Stranac pod privremenom zaštitom

10. Dijete stranac zatečeno u RH bez pratnje roditelja ili zakonskog zastupnika

11. Stranac koji nezakonito boravi i stranac na kratkotrajnom boravku koji su u postupku donošenja rješenja o protjerivanju

F. PODACI O ČLANOVIMA KUĆANSTVA PODNOSITELJA ZAHTJEVA

Upisuje se koliko osoba živi u zajedničkom kućanstvu podnositelja zahtjeva (ukupan broj uključujući i podnositelja zahtjeva).

Upisuje se ime i prezime, OIB odnosno MBG i datum rođenja, odnos prema podnositelju zahtjeva.

G. IMOVNO STANJE PODNOSITELJA ZAHTJEVA I PUNOLJETNIH ČLANOVA KUĆANSTVA.

U tablicu G.1. Upisuje se ime i prezime podnositelja zahtjeva i članova kućanstva, prosječni mjesečni dohodak ostvaren tijekom prethodnih 12 mjeseci i primici od nesamostalnog/samostalnog rada. Također se, upisuje naziv, sjedište odnosno adresa poslodavca.

U skladu sa člankom 8. stavak 3. i 4. Zakona podatke o imovnom stanju ne ispunjavaju: djeca u postupku pred nadležnim tijelom radi ostvarivanja prava djeteta na uzdržavanje, korisnici prava na uzdržavanje u skladu s posebnim propisima kojima je uređeno ostvarivanje prava iz sustava socijalne skrbi i korisnici prava na opskrbninu prema Zakonu o pravima hrvatskih branitelja iz Domovinskog rata i članova njihovih obitelji i Zakona o zaštiti vojnih i civilnih invalida rata,

Žrtva obiteljskog nasilja podatke o imovnom stanju navodi samo za sebe, ako žrtva ostvaruje dohodak, prosječni mjesečni dohodak utvrđuje se uzimajući u obzir maloljetnu djecu.

Pri odobravanju pravne pomoći neće se uzeti u obzir dohodak i primici po osnovi nesamostalnog rada i samostalne djelatnosti, sukladno propisima o oporezivanju dohotka, koje su podnositelj zahtjeva i članovi njegova kućanstva prestali ostvarivati tijekom dvanaest mjeseci prije početka mjeseca u kojem se podnosi zahtjev, ako im je u tom razdoblju prestao radni odnos ili su prestali obavljati samostalnu djelatnost.

Ako korisnik i članovi njegova kućanstva započnu ostvarivati dohodak i primitke po osnovi nesamostalnog rada i samostalne djelatnosti tijekom dvanaest mjeseci prije početka mjeseca u kojem se podnosi zahtjev, u imovno stanje za odobravanje pravne pomoći uračunat će se iznos toga dohotka i tih primitaka razmjerno broju mjeseci u kojima su ih započeli ostvarivati.

Pri odobravanju pravne pomoći neće se uzeti u obzir imovno stanje onih članova kućanstva koji su u postupku, za koji je podnesen zahtjev, protustranka podnositelja zahtjeva.

Pri odobravanju pravne pomoći, imovno se stanje podnositelja zahtjeva utvrđuje za dvanaest mjeseci prije početka mjeseca u kojem se podnosi zahtjev.

Ukupni dohodak i ukupni primici korisnika i članova njegova kućanstva, koji su ostvareni u razdoblju od dvanaest mjeseci, prije početka mjeseca u kojem se podnosi zahtjev, uzet će se u obračun u razmjernim dijelovima (1/12).

Korisnici mirovine pod stupcem »Naziv i sjedište poslodavca, obrta ili tvrtke« upisuju riječ mirovina i iznos koji ostvaruju.

Ako je podnositelj zahtjeva ili član njegovog kućanstva prestao ostvarivati dohodak prije podnošenja zahtjeva, podaci o dohotku se ne iskazuju.

Imovina podnositelja zahtjeva su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli i ostala imovina u tuzemstvu i u inozemstvu podnositelja zahtjeva i punoljetnih članova njegova kućanstva (čl. 3. točka 2.).

U tablicu G.2. upisuju se traženi podaci o ostalim nekretninama, koje ne služe za stanovanje ili obavljanje djelatnosti od koje se uzdržava podnositelj zahtjeva i članovi njegovog kućanstva, a koji se odnose na podatke o vrsti nekretnine, vlasništvu, adresi, korisnoj površini u m², tržišnoj vrijednosti u kunama.

U tablicu G.3. unose se podaci o prijevoznim sredstvima (vozilima, plovilima i drugo) podnositelja zahtjeva i članova njegovog kućanstva a koja ne služe uzdržavanju podnositelja zahtjeva ili članova njegovog kućanstva, vrsti i marki, tipu, godini proizvodnje, registarska oznaka, ime i prezime vlasnika i vrijednost u kunama. U slučaju da postoji više prijevoznih sredstava u vlasništvu podnositelja zahtjeva ili članova kućanstva unose se u rubrike po rednim brojevima.

U tablicu G.4. unosi se iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, vrijednosni papiri, poslovni udjeli i ostala imovina u tuzemstvu, mirovina, poslovni udjeli ostala imovina u inozemstvu. podnositelja zahtjeva i punoljetnih članova njegova kućanstva.

Vrijednost svih tablica iskazuje se konačnim zbrojem ukupnih vrijednosti iz tablica G.2, G.3. i G.4.

Članak 5.

Obrazac zahtjeva za odobravanje pravne pomoć kao i obrazac pisane izričite suglasnosti dužni su strankama učiniti dostupnim na pogodan način sva prvostupanjska sudbena i javnopravna tijela kao i ovlašteni pružatelji pravne pomoći navedeni u članku 15. stavak 2. Zakona.

Članak 6.

Sastavni dio zahtjeva je i pisana izričita suglasnost podnositelja zahtjeva i članova njegova kućanstva o dopuštenju uvida u sve podatke o imovini i dohotku (obrazac ZOPP-S) koju podnositelj zahtjeva prilaže za sebe i za svakog pojedinog punoljetnog člana svog kućanstva.

Suglasnost iz stavka 1. ovog članka sadrži izričito dopuštenje podnositelja zahtjeva i članova njegova kućanstva o dozvoli uvida u sve podatke imovini i dohotku.

Nadležni Ured na temelju suglasnosti iz stavka 1. ovog članka, postupa na način i u skladu s odredbom članka 19. Zakona.

III. RJEŠENJE O ODOBRAVANJU KORIŠTENJA PRAVNE POMOĆI

Članak 7.

Rješenje o odobravanju korištenja pravne pomoći (u daljnjem tekstu: Rješenje) donosi se na obrascu (ROPP) koji mora sadržavati sljedeće podatke:

Naziv Ureda državne uprave u županiji, klasu, urudžbeni broj, mjesto i datum izdavanja.

Uvod Rješenja sadržava: naziv javnopravnog tijela koje je rješenje donijelo, propis o nadležnosti, osobno ime podnositelja zahtjeva, i osoba ovlaštenih za zastupanje, OIB ili MBG, kratku oznaku predmeta postupka.

Izreka Rješenja sadržava: Ime i prezime stranke (podnositelj zahtjeva), kratak opis pravne stvari za koji je pravna pomoć odobrena, vrstu i opseg odobrene pravne pomoći, konstataciju da rješenje vrijedi samo za pravnu stvar radi koje je izdano i da se ne može koristiti u druge svrhe, da korisnik slobodno bira ovlaštenog pružatelja u skladu s odredbom članka 30. stavka 3. Zakona, da će Rješenje biti poništeno po službenoj dužnosti u smislu članka 30. stavka 7. Zakona. Ukoliko je rješenje izdano za korištenje sekundarne pravne pomoći, izreka sadrži i odredbu članka 4. stavka 4. Zakona. Također, izreka sadrži u posebnoj točci i konstataciju da žalba ne odgađa izvršenje Rješenja, u smislu članka 32. Zakona.

Obrazloženje sadrži kratki opis zahtjeva stranke, utvrđeno činjenično stanje, odlučujuće razloge pri ocjeni pojedinih dokaza, razloge zbog kojih je usvojen zahtjev stranke, te propis na temelju kojeg je riješena upravna stvar.

Također, obrazloženje Rješenje sadrži i upozorenje o nastupanju pravnih posljedica u slučaju ne pridržavanja odredbi Zakona koje se odnose na Rješenje (članci 38., 38.a. i 41. Zakona).

Uputa o pravnom lijeku sadrži rok za izjavljivanje žalbe, način predaje odnosno izjavljivanje žalbe i obvezu plaćanja upravne pristojbe u skladu s posebnim propisom.

Sastavni dio Rješenja čini i obrazac obavijesti o primitku rješenja o odobravanju korištenja pravne pomoći (ORPP), a koji se prilaže rješenju i popunjava ga odbrani pružatelj.

Obračun troškova pravne pomoći ispunjava pružatelj. Pružatelj pravne pomoći dužan je vratiti uredu popunjen obračun troškova uz rješenje o odobravanju korištenja pravne pomoći nakon pružene pravne pomoći. Rješenje koje pružatelj vraća uredu predaje se zajedno s originalima računa za nastale troškove. Ako Rješenje ne bude vraćeno u roku od 15 dana od izvršenja zadnje pravne radnje za koju je Rješenje izdano, smatrat će se da pravna pomoć nije pružena (čl. 55. st. 3. Zakona).

U obračun troškova upisuju se podaci o nazivu pružatelja pravne pomoći, sjedište pružatelja pravne pomoći, vrsti postupka ili pravnih radnji poduzetih u okviru pružene pravne pomoći, datum okončanja postupka ili pojedinih radnji u okviru pružene pravne pomoći, ukupni troškovi pružene pravne pomoći, datum vraćanja Rješenja i prilozi.

Ispunjava osoba koja je izvršila pregled obračuna i dokumentacije i daje suglasnost.

Upisuje se obračun troškova ili iznosa koji se imaju vratiti ili nadoknaditi.

Članak 8.

Rješenja se izdaju po zahtjevima redoslijedom kojim su zahtjevi zaprimljeni.

Mjesečno se može izdati samo onaj broj Rješenja za korištenje sekundarne pravne pomoći čija vrijednost ne prelazi 90% iznosa mjesečno osiguranih sredstava za pravnu pomoć na razini Ureda državne uprave u županiji odnosno Grada Zagreba.

Sva Rješenja koje nisu mogla biti realizirana u tekućem mjesecu zbog limitiranja financijskih sredstava prenose se i izdaju u narednom mjesecu prije početka izdavanja Rješenja po zahtjevima zaprimljenim u tom mjesecu.

Članak 9.

Kada se radi o slučajevima kod kojih bi zbog prenošenja izdavanja Rješenja u sljedeći mjesec moglo doći do gubitka prava zbog proteka roka izdat će se Rješenje u vrijednosti koja ne prelazi 10% sredstava mjesečno osiguranih za besplatnu pravnu pomoć. Ako bi zbog vrijednosti postupka došlo do prekoračenja iznosa osiguranih mjesečnih sredstava izdat će se Rješenje za pravnu radnju potrebnu za osiguravanje ostvarivanja prava podnositelja zahtjeva a za cijeli postupak izdat će se Rješenje u prvom sljedećem mjesecu u kojem postoje raspoloživa sredstva.

Članak 10.

Neutrošena sredstva za izdavanje Rješenja prenose se u redovita sredstva za pravnu pomoć u sljedećem mjesecu i za taj iznos se uvećava dio od 90% sredstava mjesečno osiguranih za pravnu pomoć u tom mjesecu.

IV. EVIDENCIJA

Članak 11.

Ured državne uprave u županiji odnosno ured Grada Zagreba vode evidenciju zaprimljenih zahtjeva i izdanih Rješenja i obračunatih troškova. Evidencije se vode u elektroničkom obliku prema područjima županija.

Članak 12.

Evidencija sadrži sljedeće podatke:

– naziv ureda

– broj predmeta

– datum zaprimanja zahtjeva

– datum donošenja (izdavanja) Rješenja ili donošenja rješenja o odbijanju zahtjeva

– ime i prezime podnositelja zahtjeva

– mjesto prebivališta ili boravišta podnositelja zahtjeva

– pravnu radnju ili postupak za koji se traži pravna pomoć

– vrijednost pravne radnje ili postupka za koji je izdano Rješenje izražen u bodovima i u novčanom iznosu

– vrijednost pravne radnje u postotku vrijednosti Rješenja koji je odobren podnositelju zahtjeva

– pružatelju pravne pomoći

– datum obračuna troškova

– datum zaključivanja obračuna troškova.

Članak 13.

Podaci evidencije vode se na način da ih je moguće statistički obrađivati kvartalno, polugodišnje i na godišnjoj razini.

Članak 14.

Pravo uvida u evidenciju izdanih Rješenja imaju javnopravna i pravosudna tijela pred kojima se vodi postupak ili pravna radnja za koju je Rješenje izdano.

Izvod iz evidencije izdaje se u pisanom obliku i ne može sadržavati podatke koji nisu propisani ovim Pravilnikom kao sadržaj evidencije.

V. PRIJELAZNE I ZAVRŠNE ODREDBE

Članak 15.

(1) Obrasci ZOPP, ZOPP- S i ROPP, ORPP čiji je oblik i sadržaj propisan ovim Pravilnikom, tiskani su uz Pravilnik i čine njegov sastavni dio.

(2) Obrasci iz stavka 1. ovog članka bijele su boje.

(3) Obrasci ZOPP-, ZOPP-S iz stavka 1. ovog članka u elektroničkom obliku dostupni su na web-stranici Ministarstva pravosuđa.

Propisi koji prestaju važiti

Članak 16.

Danom stupanja na snagu ovog Pravilnika prestaje važiti Pravilnik o obrascu zahtjeva za odobravanje korištenja besplatne pravne pomoći, obrascu uputnice i evidenciji izdanih uputnica (»Narodne novine« broj 13/09) i Pravilnik o izmjeni Pravilnika o obrascu zahtjeva za odobravanje korištenja besplatne pravne pomoći, obrascu uputnice i evidenciji izdanih uputnica (»Narodne novine« broj 13/10).

Postupci odobravanja pravne pomoći pokrenuti na temelju Obrasca zahtjeva ZOBBP-1, Pravilnika o obrascu zahtjeva za odobravanje korištenja besplatne pravne pomoći, obrascu uputnice i evidenciji izdanih uputnica (»Narodne novine« broj 13/09) i Pravilnika o izmjeni Pravilnika o obrascu zahtjeva za odobravanje korištenja besplatne pravne pomoći, obrascu uputnice i evidenciji izdanih uputnica (»Narodne novine« broj 13/10) dovršit će se sukladno odredbama ovog Pravilnika.

Članak 17.

Ovaj Pravilnik stupa na snagu danom objave u »Narodnim novinama«.

Klasa: 720-01/11-02/817

Urbroj: 514-05-03-02/11-1

Zagreb, 16. studenoga 2011.

Ministar
Dražen Bošnjaković, v. r.

[Obrazac: ZOPP](dodatni/418619.pdf)

[Obrazac: ZOPP-S](dodatni/418620.pdf)

[Obrazac: ROPP](dodatni/418621.pdf)

[Obrazac ORPP](dodatni/418622.pdf)

Pravilnik, NN 148/2011-2994